贈畫者徐琛
作者：陳長方
朝代：宋

paragraphs: 我行江南江北山，真賞會心那可數。
獨愛黄陵古廟前，四水粘天迷浦溆。
胸中歷歷着山川，有句如枝不容吐。
欲將寫作無聲詩，筆底愧非韋與許。
今年南走到閩越，歸踏雪峯由後路。
蛇行山腹動十里，屏列奇峯疑八柱。
連雲直擬穿天心，飛瀑橫看如急雨。
盤渦雷吼又奔注，小立只憂蛟鰐怒。
何異周南太史家，西上九疑東訪禹。
君能點染出江山，造物鑪錘困掀侮。
李成不作郭熙死，誰謂今人不如古。
五日一水十日石，得意無煩用心苦。
君觀宋迪傳深趣，元在頹牆破環堵。
正如草聖得神逸，擔夫爭道公孫舞。
吾言有味君細聽，領畧當同少林祖。